Subject: Re: AMIF projektiga seotud tundlik info internetis
From: "Tairi Pallas" <[email-masked]>
To: <[email-masked]>
Cc: "SiM info" <[email-masked]>, "SIM andmekaitseametnik" <[email-masked]>, <[email-masked]>, <[email-masked]>
Date: Fri, 10 Apr 2026 12:46:35 +0300

Tere

09.02.2026 jõudis meieni Teie e-kiri, milles juhtisite tähelepanu
Varjupaiga-, Rände- ja Integratsioonifondist (edaspidi AMIF) rahastatud
väljasaatmiste vaatlemise projektide raames esitatud aruandlusmaterjalide,
päringute, kirjavahetuse ja lisade avaliku kättesaadavusega internetis.
Ühtlasi tegite ettepaneku lõpetada kirjas viidatud dokumentide avalikus
dokumendiregistris kättesaadavus ja piirata neile juurdepääsu, tagada, et
dokumendid ei oleks indekseeritavad ega otsingumootorite kaudu leitavad
ning vajadusel algatada ka ministeeriumi avalikust dokumendiregistrist
teistesse keskkondadesse kogutud dokumentide eemaldamine.

Andsime teile 12.03.2026 e-kirja teel teada, et pikendasime pöördumisele
vastamise tähtaega kuni 10.04.2026, kuna vajasime küsimuse läbitöötamiseks
rohkem aega.

Siseministeeriumi andmekaitsespetsialist suhtles 06.04.2026 telefoni teel
Eesti Punase Risti (edaspidi EPR) andmekaitsespetsialistiga, et täpsustada
kirjas välja toodud isikuandmete avalikustamisega seotud murekohti. EPR-i
andmekaitsespetsialisti sõnul valmistab eelkõige muret dokumentides
sisalduvate saatemeeskonna liikmete nimede ja saatmistega seotud täpsema
info (sihtpunktid, saatmiste aeg jmt) avalikustamine. Arvestame selle
täpsustusega teile tagasiside andmisel.

Teie kiri sisaldab mitut olulist teemat. Seetõttu käsitleme neist igaüht
parema jälgitavuse huvides eraldi.

1.	EPR-i töötajate isikuandmete avalikustamine

Nõustume teie kirjas välja toodud seisukohaga, et EPR-i töötajate nimed,
e-posti aadressid ja telefoninumbrid on käsitatavad isikuandmetena
isikuandmete kaitse üldmääruse (edaspidi IKÜM) artikkel 4(1) tähenduses.
Nende isikuandmete avalikustamisel ehk töötlemisel on Siseministeerium
vastutava töötleja rollis.

Siseministeerium täidab avalikke ülesandeid. Ministeeriumi tegevuse käigus
mis tahes viisil ja mis tahes teabekandjale jäädvustatud ja
dokumenteeritud teave on avalik teave avaliku teabe seaduse tähenduses
(edaspidi AvTS) (AvTS § 3 lõige 1). Ministeerium võib teabele juurdepääsu
piirata vaid seaduses sätestatud korras. Üheks seaduseks, mis näeb ette
teabele juurdepääsu piiramise alused, on AvTS.

AvTS § 35 lõige 1 punkt 12 kohustab meid tunnistama asutusesiseseks
kasutamiseks mõeldud teabeks sellist isikuandmeid sisaldavat teavet, mis
isikuandmetele juurdepääsu võimaldamisel kahjustaks oluliselt
andmesubjekti eraelu puutumatust. Siinkohal tasub tähele panna, et
isikuandmeid sisaldavale teabele juurdepääsu piiramise kohustus tekib
siis, kui mittepiiramine kahjustaks oluliselt isiku eraelu puutumatust.

Eestis jälgib IKÜM’i kohaldamist, kontrollib isikuandmete töötlemise
toiminguid ja ka nõustab avaliku teabe küsimustes Andmekaitse Inspektsioon
(edaspidi AKI). AKI on juhises „Avaliku teabe seaduse üldjuhend“
selgitanud, et kui inimene osaleb kirjavahetuses juriidilise isiku või
asutuse töötajana, siis võib eeldada, et ta ei kasuta isiklikke
kontaktandmeid (Avaliku teabe seaduse üldjuhend. Andmekaitseinspektsioon.
Lk 16, §-d 30-31. -
https://www.aki.ee/teabe-avalikkus/juhendid/avaliku-teabe-seaduse-uldjuhen
d). Seega üldjuhul ei ole isiku nimi koos tööalaste kontaktandmetega või
ametinimetusega sellise tundlikkusega isikuandmed, mis kohustaksid piirama
teabele juurdepääsu AvTS § 35 lõike 1 punkti 12 alusel. Siseministeerium
on arvestanud selle AKI lähenemisega ka teabele juurdepääsu piiramise
otsuste tegemisel. Seetõttu leiame, et olukorras, kus EPR’i töötaja osaleb
suhtluses ministeeriumiga EPR’i esindajana, ei kahjusta tema nime, e-posti
aadressi, telefoninumbri või muu tööalase kontaktteabe avalikustamine
oluliselt tema eraelu puutumatust. Seetõttu ei ole alust piirata teabele
juurdepääsu üksnes nende isikuandmete teabes sisaldumise tõttu.

2.	Asutusesiseseks kasutamiseks mõeldud teabe avalikustamine

Täname, et juhtisite tähelepanu kirjale (kiri nr 14-8.6/863-10,
29.05.2020), millele ministeerium oli juurdepääsu piiranud (AK märkega),
kuid mis kahetsusväärsel kombel oli dokumendiregistris avalik. Tegemist
oli inimliku eksimusega. Samas failis asunud e-kirjadest ühele oli
varasemalt piirang lisatud, kuid kirjavahetuse jätkumisel ja hilisemal
kirja dokumendiregistris registreerimisel oli failile tervikuna jäänud
piirang lisamata. Selle dokumendi osas andsime teile 12.03.2026
tagasisidena teada, et kehtestasime dokumendile piirangu AvTS § 35 lõike 1
punkti 12 alusel.

3.	Projekti kontrollimisega seotud teabe avalikustamine

Selgitame, et riigiasutus ei või piirata juurdepääsu teabele, mis käsitleb
riigi eelarvevahendite kasutamist (AvTS § 36 lõige 1 punkti 9 ja lõige 2
punkt 2). Kui dokument või teave ei sisalda lisaks infot või isikuandmeid,
mis õigustaks juurdepääsu piiramist, siis teabele juurdepääsu ei piirata.

Telefonivestlusest EPR-i andmekaitsespetsialistiga selgus, et teie
vaatenurgast võib probleem olla mitte niivõrd AMIFi projekti
kontrollimisega seotud info avalikustamises ja EPR-i töötajate
isikuandmete avaldamises, kuivõrd võib teie hinnangul näha dokumentide
avalikustamisel turvariski hoopis neis sisaldunud saatemeeskonna liikmete
nimede või saatmise asjaolude avalikuks tulekus. Siinkohal selgitame teile
järgmist.

EPR on äriregistri andmetel mittetulundusühing. Mittetulundusühingute
seaduse (MTÜS) kohaselt on mittetulundusühing eraõiguslik juriidiline isik
(MTÜS § 2 lõige 1 lause 1). Eraõiguslik juriidiline isik on omakorda
teabevaldaja AvTS-i tähenduses (AvTS § 5 lõige 1 p 3), kui isik täidab
seaduse, haldusakti või lepingu alusel avalikke ülesandeid, teabe osas,
mis puudutab nende ülesannete täitmist (AvTS § 5 lõige 2);
mittetulundusühing on muuhulgas teabevaldajaga võrdsustatud teabe osas,
mis puudutab riigi või kohaliku omavalitsuse eelarvest avalike ülesannete
täitmiseks või toetusena antud vahendite kasutamist. Sellest tulenevalt on
AMIF-ist rahastatud väljasaatmiste projektide osas EPR võrdsustatud
teabevaldajaga. See tähendab, et EPR peab teabe avaldamisel või sellele
juurdepääsu piiramisel arvestama samuti AvTS-ist tulenevate kohustuste ja
keeldudega. Sellest tulenevalt on EPR-il endal võimalik ja ka seaduses
toodud juhtudel kohustus piirata teabele juurdepääsu. Teabe saajana lähtub
ministeerium siinkohal dokumendi loonud teabevaldaja piirangust ning seab
ise piirangu vaid juhul, kui piiramise vajadus on äratuntav.

Kontrollisime üle teie kirjas viidatud dokumendid ja tegime käesoleva
vastuse punktis 2 kirjeldatud muudatused. Kui teile on veel teada mõni
dokument, mis teie hinnangul vajab ligipääsupiirangut, siis palume sellest
anda meile teada koos lühikese selgitusega juurdepääsu piiramise põhjuse
kohta. Oleme valmis täiendavalt teabe avalikustamise üle vaatama.

Eeltoodust tulenevalt palume EPR-il anda meile teada, kui
Siseministeeriumi avalikus dokumendiregistris on teiega peetud
teabevahetuse kaudu avalikult kättesaadav teave, millele on täiendavalt
vaja juurdepääsu piirata.

Ühtlasi selgitame, et Euroopa Liidu 2021–2027 eelarveperioodil kasutatakse
siseturvalisuse fondide rakendamisel, sh AMIFi rakendamisel, toetuse
saajatega (elluviijatega) info vahetamiseks toetuse haldamise registri
e-toetuste keskkonda, millele puudub avalikkusel juurdepääs (perioodi
2021-2027 Euroopa Liidu ühtekuuluvus- ja siseturvalisuspoliitika fondide
rakendamise seaduse § 21 kohaselt). See tähendab, et 2. mai 2024. a
siseministri käskkirjaga nr 1-3/35 kinnitatud „AMIFi meetme nr 3.2
„Väljasaatmiste vaatlemine“ toetuse andmise tingimused“ raames
vahetatavale infole on ligipääs piiratud EPR-i edastatud ja SiM-i
teadmisvajadust omavate isikute ringiga. Varasematest Euroopa Liidu
eelarveperioodide AMIF-ist rahastatud väljasaatmiste projektide puhul,
millele oma kirjas viitate, polnud SiM-il seadusest tulenevat õigust
toetuse haldamise registri kasutamiseks, mistõttu registreeriti suhtlus
toetuse andja ja saaja vahel lähtuvalt AvTS § 12 lõike 1 punktist 1
dokumendiregistris.

4.	Dokumentide leitavus muudest keskkondadest kui Siseministeeriumi
avalik dokumendiregister

Teavet, mille üldist kasutamist ei ole seadusega või seadusega kehtestatud
korras piiratud, on õigus taaskasutada igal füüsilisel või juriidilisel
isikul. Kui seaduse alusel avalikustatav teave sisaldab isikuandmeid, võib
sellise teabe üldist kasutamist piirata, kui selle üldiseks kasutamiseks
andmine kahjustab oluliselt isiku eraelu puutumatust (AvTS § 31 lõige 7).
Seega teave, millele puudub alus ja vajadus juurdepääsu piirata, on avalik
ning avaldatud teavet võivad isikud edasi kasutada.

Siseministeeriumi dokumendiregistri avalikest dokumentidest uue andmekogu
loomisel on nendes dokumentides sisalduvate isikuandmete osas uus vastutav
töötleja veebilehel https://dokumendiregistrid.karlerss.com/projektist
välja toodud isik. Seega vastutab see isik veebilehel
dokumendiregistrid.karlerss.com avaldatud isikuandmete töötlemise eest.

Kuna Siseministeerium ei ole teie poolt kirjas viidatud dokumente ja
isikuandmeid eelnimetatud veebilehele edastanud, siis ei ole see veebileht
IKÜM artikli 4 punkti 9 tähenduses vastuvõtja. See omakorda tähendab, et
Siseministeeriumile ei ole tekkinud IKÜM artiklist 19 lähtuvat kohustust
teavitada isikuandmete töötlemise piiramisest eelnimetatud veebilehe
vastutavat töötlejat (st nende isikuandmete osas, millele piirasime
juurdepääsu tagantjärgi). Siiski mööname, et kuna meie vea tõttu puudus
asjakohane juurdepääsupiirang dokumendil nr 14-8.6/863-10, 29.05.2020,
siis teavitame eelnimetatud veebilehe vastutavat töötlejat dokumendile
juurdepääsu piiramisest.

Täname, et juhtisite meie tähelepanu isikuandmete töötlemisega seotud
küsimustele. Piirasime käesolevas vastuskirjas välja toodud dokumendile
juurdepääsu, mistõttu ei ole nendes dokumentides sisaldunud teave ja
isikuandmed meie dokumendiregistrist enam avalikult kättesaadavad. Samuti
võtame ühendust veebilehe dokumendiregistrid.karlerss.com vastutava
töötlejaga ning teavitame teda varem avalikuna olnud teabele juurdepääsu
piiramisest. Ühtlasi arvestame käesoleva asja raames ilmnenud asjaoludega
oma töö korraldamisel ja ametnike teadlikkuse tõstmisel. Loodame, et
andsime käesoleva vastusega piisava tagasiside kõigile teie poolt tõstatud
või tähelepanu saanud teemadele.

Lugupidamisega

Tairi Pallas
osakonnajuhataja
Siseministeerium
 <mailto:[email-masked]>
[email-masked]

+372 5750 2109
 <https://www.siseministeerium.ee/>
<http://www.facebook.com/siseministeerium>
<https://open.spotify.com/show/1LO39xEFNzMh1Hd5ExumMi?si=9c67417b19184c53>

From: Tairi Pallas
Sent: Thursday, March 12, 2026 10:45 AM
To: 'Haide Laanemets' <[email-masked]>
Cc: SiM info <[email-masked]>; [email-masked]'
<[email-masked]>; 'Gilbert Pardla' <[email-masked]>
Subject: RE: AMIF projektiga seotud tundlik info internetis

Tere

Edastasite 9. veebruaril 2026 pöördumise seoses AMIF projekti
„Väljasaatmiste vaatlemine“ raames esitatud aruandlusmaterjalide,
päringute, kirjavahetuse ja lisade avaliku kättesaadavusega internetis.

Täname tähelepanu juhtimise eest ning kirjale nr 14-8.6/863-10
(29.05.2020) on kehtestatud juurdepääsupiirang avaliku teabe seaduse
(AvTS) § 35 lõike 1 punki 12 alusel.

Olete oma pöördumises viidanud isikuandmete töötlemise eesmärgipärasuse
põhimõttele. Kuivõrd teie viidatud isikuandmed on seotud Varjupaiga-,
Rände- ja Integratsioonifondi (AMIF) projekti raames avaliku ülesande
(sõltumatu vaatlemine) täitmise aruandlusega ja seega on osa ametlikust
haldus- ja kontrolliprotsessist, vajame täiendava analüüsi koostamiseks
aega ning pikendame vastamistähtaega kuni 10. aprillini 2026 (vastavalt
märgukirjale ja selgitustaotlusele vastamise ning kollektiivse pöördumise
esitamise seaduse § 6).

Lugupidamisega

Tairi Pallas
osakonnajuhataja
Siseministeerium
 <mailto:[email-masked]>
[email-masked]

+372 5750 2109
 <https://www.siseministeerium.ee/>
<http://www.facebook.com/siseministeerium>
<https://open.spotify.com/show/1LO39xEFNzMh1Hd5ExumMi?si=9c67417b19184c53>

From: Haide Laanemets <[email-masked]
<mailto:[email-masked]> >
Sent: Monday, February 9, 2026 2:18 PM
To: Zanna Arhipova <[email-masked]
<mailto:[email-masked]> >
Cc: Ele Russak <[email-masked]
<mailto:[email-masked]> >; [email-masked]
<mailto:[email-masked]> ; Gilbert Pardla <[email-masked]
<mailto:[email-masked]> >
Subject: FW: AMIF projektiga seotud tundlik info internetis

TÄHELEPANU! Tegemist on väljastpoolt asutust saabunud kirjaga. Tundmatu
saatja korral palume linke ja faile mitte avada!

Tere!

Täname Siseministeeriumi senise väga hea koostöö eest ja loodame, et see
jätkub ka edaspidi.

Vastavalt Siseministeeriumi (SiM) ja Eesti Punase Risti (EPR) vahelisele
koostöölepingule 02.11.2011 nr 1–10/13 vaatleb EPR sunniviisilisi
väljasaatmisi väljasaatmise erinevates etappides, esitab SiM-le
kvartaalseid aruandeid ning annab soovitusi tegevuse parendamiseks.
Koostöölepingu kohaselt on aruandlus ning muu SiM-i ja EPR-i vaheline
kirjavahetus isikuandmete kaitseks konfidentsiaalne.

Käesolevaga pöördub EPR SiM-i poole seoses AMIF projekti „Väljasaatmiste
vaatlemine“ raames esitatud aruandlusmaterjalide / päringute /
kirjavahetuse ja lisade avaliku kättesaadavusega internetis.

EPR andmekaitsespetsialisti hinnangu kohaselt sisaldavad avalikult
kättesaadavad dokumendid isikuandmeid (nt nimed, e-posti aadressid,
telefoninumbrid, aadressid, ametikohad, allkirjastamise viited) ning
protsessi/operatiivset infot, mille avalikustamine ei ole eesmärgipärane
ega proportsionaalne ning võib kujutada ka turvariski.

Palume SiM-i abi, et esimesel võimalusel:

1.	eemaldada nimetatud dokumendid avalikust vaatest või seada neile
korrektne juurdepääsupiirang;
2.	tagada, et need ei oleks indekseeritavad ega otsingumootorite
kaudu leitavad (sh noindex/robots ning vajadusel vahemälu/cache’i
eemaldamise taotlused);
3.	vajadusel algatada eemaldamine ka kolmandate osapoolte
keskkondadest, kuhu dokumendid on kopeeritud.

EPR ettepanek edaspidiseks on avalikustada üksnes koondandmed ja
statistilised näitajad (üldised järeldused), ilma isikutuvastavate
detailideta.

Lisame manusena EPR andmekaitsespetsialisti memo (06.02.2026), kus on
toodud tuvastatud asjaolud, riskihinnang ning viited konkreetsetele
avalikele dokumentidele.

Oleksime tänulikud, kui saaksite kinnitada, millised meetmed rakendatakse
ja mis ajakavas.

Lugupidamisega

Haide Laanemets
Projektijuht
Eesti Punane Rist

E-post

	 <mailto:[email-masked]> [email-masked]

Telefon

	 <tel:+37256499300> +372 53339247

Koduleht

	www.redcross.ee